În Ucraina s-ar afla deja militari ai NATO, deși nicio țară din NATO nu a confirmat această informație, susține un articol din ziarul spaniol El Pais, reluat de agenția bulgară de presă Novinite.
Conform acestor surse jurnalistice, militari din NATO "sunt deja staționați în Ucraina". Acești militari străini supraveghează livrările de arme, efectuează operațiuni de informații și oferă instruire armatei ucrainene.
Este prezentată, de asemenea, o declarație a președintelui Cehiei, Petr Pavel (general în rezervă, fost președinte al Comitetului Militar al NATO). Președintele Cehiei ar fi susținut că militarii NATO au o "prezență îndelungată" în Ucraina, însă în primul rând ca instructori militari, nu neapărat în cadrul unor unități combatante. Președintele Cehiei ar fi vorbit despre o misiune de instruire a NATO care a inclus circa o mie de oameni, din peste 15 țări. Instructorii NATO ar fi lucrat în Ucraina după ce Rusia a ocupat peninsula Crimeea (în anul 2014) și după ce Rusia a ocupat zone din Donbas – regiune în estul Ucrainei.
Conform unor știri neconfirmate oficial, unele succese ale armatei ucrainene împotriva rușilor s-ar fi datorat informațiilor pe care le-au primit din partea NATO. De exemplu, ucrainenii au reușit să scufunde sau să avarieze grav nave ale Rusiei din Flota Mării Negre. Acum o săptămână, președintele Putin l-a schimbat din funcție pe șeful Forțelor Navale ale Rusiei.
Citește și: